
Ādažu novada pašvaldības informācijas sistēmu drošības iekšējie noteikumi
Izdoti saskaņā ar Pašvaldību likuma 50. panta pirmo daļu, Nacionālās kiberdrošības likuma 25. pantu un Ministru kabineta 2025. gada 25. jūnija noteikumiem Nr. 397 “Minimālās kiberdrošības prasības”
I. Vispārīgie jautājumi
1. Šie noteikumi nosaka Ādažu novada pašvaldības (turpmāk - Pašvaldība) informācijas sistēmu, tīklu, informācijas un komunikācijas tehnoloģiju resursu un informācijas resursu drošas izveides, lietošanas, uzturēšanas, pārvaldīšanas un aizsardzības kārtību.
2. Noteikumos lieto šādus terminus:
2.1. IKT resurss, informācijas resurss, informācijas sistēma, tīkls, lietotājs, lietotāja konts, sistēmkonts, žurnālfails, autentifikācija, autorizācija un šifrēšana - Ministru kabineta 2025. gada 25. jūnija noteikumu Nr. 397 “Minimālās kiberdrošības prasības” izpratnē;
2.2. Informācijas tehnoloģiju nodaļa (turpmāk - ITN) - Pašvaldības struktūrvienība, kura savas kompetences ietvaros nodrošina Pašvaldības IKT infrastruktūras pārvaldību;
2.3. informācijas resursa turētājs - Pašvaldības iestādes vai struktūrvienības vadītājs vai cita noteikta persona, kuras atbildībā ir attiecīgais process, informācijas resurss vai informācijas sistēma;
2.4. administrators - Pašvaldības vai ārpakalpojuma sniedzēja pilnvarota persona, kurai piešķirtas paaugstinātas piekļuves tiesības informācijas sistēmas, tīkla vai tehniskā resursa administrēšanai;
2.5. ārpakalpojuma sniedzējs - persona, kura saskaņā ar līgumu Pašvaldības uzdevumā piegādā, izstrādā, uztur vai administrē IKT resursu vai sniedz citu IKT pakalpojumu.
3. Noteikumi ir saistoši Ādažu novada pašvaldības nolikuma 15. punktā minētajām pašvaldības iestādēm un to struktūrvienībām, amatpersonām, darbiniekiem, praktikantiem un citām personām, kurām piešķirta piekļuve Pašvaldības IKT resursiem vai informācijas sistēmām, kā arī ārpakalpojuma sniedzējiem līgumā noteiktajā apjomā.
4. Noteikumus piemēro kopā ar Ādažu novada pašvaldības informācijas sistēmu drošības politiku, informācijas sistēmu lietošanas noteikumiem, kiberrisku pārvaldības un IKT darbības nepārtrauktības plānu, informācijas sistēmu darbības atjaunošanas plānu, IKT resursu un informācijas sistēmu katalogu un kiberincidentu žurnālu.
5. Ja ārējā normatīvajā aktā, līgumā vai konkrētas informācijas sistēmas dokumentācijā noteiktas stingrākas drošības prasības, piemēro stingrākās prasības.
6. Drošības pasākumus izvēlas atbilstoši informācijas sistēmas drošības klasei, informācijas resursu konfidencialitātei, integritātei un pieejamībai, kiberriska novērtējumam un tehniskajām iespējām.
7. Informācija par Pašvaldības IKT arhitektūru, ievainojamībām, drošības konfigurācijām, administratoru kontiem, žurnālfailiem, rezerves kopijām, serveru telpām un piekļuves personām ir pieejama tikai personām, kurām tā nepieciešama darba vai līguma pienākumu izpildei.
II. Atbildība un pienākumi
8. Pašvaldības izpilddirektors nodrošina šo noteikumu ieviešanu Pašvaldības administrācijā un iestādēs, nosaka atbildības sadalījumu, nodrošina nepieciešamos resursus un pieņem lēmumus par tādu atlikušo kiberrisku akceptēšanu, kurus nav iespējams samazināt līdz pieņemamam līmenim ar kiberdrošības pārvaldnieka rīcībā esošajiem līdzekļiem. Kiberdrošības pārvaldnieka pienākumu izpildi var nodrošināt Pašvaldības nodarbinātais vai ārpakalpojuma sniedzēja norīkota persona. Ārpakalpojuma izmantošana nemaina Pašvaldības un subjekta vadītāja normatīvajos aktos noteikto atbildību.
9. Kiberdrošības pārvaldnieks:
9.1. organizē un uzrauga šo noteikumu un citu kiberdrošības dokumentu prasību izpildi;
9.2. koordinē kiberrisku novērtēšanu, drošības pārbaužu veikšanu, kiberincidentu pārvaldību, žurnālfailu un rezerves kopiju kontroles pasākumus;
9.3. pārbauda kontu sarakstus, piekļuves tiesības, lietotāju darbības, informācijas resursu un tehnisko konfigurāciju izmaiņas;
9.4. pieprasa informāciju un žurnālfailus no ITN, informācijas resursu turētājiem un ārpakalpojuma sniedzējiem;
9.5. sniedz Pašvaldības izpilddirektoram informāciju par būtiskiem kiberriskiem, kiberincidentiem, konstatētajiem trūkumiem un nepieciešamajiem pasākumiem.
10. ITN:
10.1. ievieš un uztur tehniskos un organizatoriskos drošības pasākumus;
10.2. pārvalda IKT resursu konfigurācijas, kontus, piekļuves tiesības, tīklus, žurnālfailus, rezerves kopijas, ievainojamības, atjauninājumus un izmaiņas;
10.3. uztur IKT resursu un informācijas sistēmu katalogu un ar IKT pārvaldību saistīto tehnisko dokumentāciju;
10.4. nodrošina kiberincidentu tehnisko izmeklēšanu, ierobežošanu un seku novēršanu;
10.5. nekavējoties informē kiberdrošības pārvaldnieku par būtisku ievainojamību, neizdevušos kritisku rezerves kopiju, iespējamu kiberincidentu vai citu nepieņemamu kiberrisku.
11. Informācijas resursa turētājs:
11.1. nosaka informācijas sistēmas lietošanas mērķi, lietotāju grupas un darba pienākumiem nepieciešamo piekļuves tiesību apjomu;
11.2. piedalās informācijas resursu un informācijas sistēmu klasificēšanā, kiberrisku novērtēšanā, darbības nepārtrauktības prasību, atjaunošanas prioritāšu un pieņemšanas kritēriju noteikšanā;
11.3. savlaicīgi informē ITN par izmaiņām procesos, informācijas resursos, lietotājos un ārpakalpojumos, kas var ietekmēt drošību vai katalogā norādīto informāciju;
11.4. pēc izmaiņām lietotāja pienākumos vai piekļuves pamatā informē ITN par nepieciešamību koriģēt vai anulēt piešķirtās piekļuves tiesības.
12. Par personāla procesiem atbildīgā struktūrvienība un iestāžu vadītāji nodrošina, ka ITN savlaicīgi saņem informāciju par darba vai dienesta attiecību uzsākšanu, maiņu, ilgstošu prombūtni un izbeigšanu, lai kontus un piekļuves tiesības varētu izveidot, mainīt, apturēt vai anulēt noteiktajā laikā.
13. Datu aizsardzības speciālists savas kompetences ietvaros piedalās tādu kiberrisku, izmaiņu un kiberincidentu izvērtēšanā, kas skar personas datus, un koordinē personas datu aizsardzības pārkāpuma paziņošanu.
14. Lietotāji un ārpakalpojuma sniedzēji ievēro viņiem piemērojamos drošības dokumentus, izmanto tikai piešķirtās piekļuves tiesības un nekavējoties ziņo par iespējamu kiberapdraudējumu, ievainojamību, gandrīz notikušu kiberincidentu vai kiberincidentu.
III. IKT resursu uzskaite un informācijas sistēmu klasifikācija
15. ITN apzina un IKT resursu un informācijas sistēmu katalogā uzskaita visus Pašvaldības īpašumā vai valdījumā esošos IKT resursus un informācijas sistēmas, kas pakļauti kiberriskiem.
16. Katalogā norāda informāciju, kas nepieciešama IKT resursu, informācijas sistēmu un informācijas resursu kategoriju identificēšanai, atbildības un drošības klašu noteikšanai, kā arī atsauces uz esošajiem tehniskās vai inventāra uzskaites avotiem. Informāciju, kas jau tiek uzturēta citā Pašvaldības sistēmā vai uzskaitē, katalogā nedublē.
17. Informācijas resursa turētājs par izmaiņām, kas ietekmē katalogā norādīto informāciju, savlaicīgi informē ITN. ITN katalogu aktualizē nekavējoties, bet ne vēlāk kā viena mēneša laikā pēc izmaiņām.
18. Informācijas resursa turētājs sadarbībā ar ITN un kiberdrošības pārvaldnieku nosaka katras informācijas sistēmas un informācijas resursu kategorijas konfidencialitātes, integritātes un pieejamības drošības klasi atbilstoši ārējos normatīvajos aktos noteiktajai metodikai.
19. Pašvaldība katrai informācijas sistēmai piemēro katalogā noteiktajai drošības klasei atbilstošās prasības. Šo noteikumu izstrādes laikā nebija pabeigta un dokumentēta visu Pašvaldības informācijas sistēmu klasifikācija, tādēļ par A klases informācijas sistēmu esību vai neesību secina tikai pēc aktuālā kataloga un klasifikācijas pamatojuma apstiprināšanas. Ja informācijas sistēmai tiek noteikta A klase, kiberdrošības pārvaldnieks organizē A klasei piemērojamo prasību ieviešanu un saistīto dokumentu aktualizēšanu.
IV. Informācijas sistēmu dzīves cikls un izmaiņu pārvaldība
20. Pirms jaunas informācijas sistēmas vai būtiska IKT resursa iegādes, izstrādes vai būtiskas izmaiņas informācijas resursa turētājs sadarbībā ar ITN nosaka piemērojamās funkcionalitātes un drošības prasības. Kiberdrošības pārvaldnieku un datu aizsardzības speciālistu iesaista atbilstoši izmaiņas riskam un viņu kompetencei.
21. Iepirkuma tehniskajā specifikācijā un līgumā, ja attiecināms, paredz:
21.1. drošības atjauninājumu, ievainojamību novēršanas, uzturēšanas un atbalsta laikposmu;
21.2. sistēmas savietojamību ar tās darbībai nepieciešamās programmatūras atbalstītām versijām;
21.3. Pašvaldības tiesības saņemt tehnisko dokumentāciju, konfigurācijas, žurnālfailus un citus drošības kontrolei nepieciešamos pierādījumus;
21.4. pirmkoda, konfigurāciju un izmantošanas tiesību nodošanu tādā apjomā, kāds nepieciešams sistēmas uzturēšanai un darbības nepārtrauktībai;
21.5. drošu datu atdošanu, pārvietošanu vai dzēšanu un pakalpojuma izbeigšanas kārtību.
22. Izstrādes, testa un produkcijas vidi nodala atbilstoši kiberriskam. A un B konfidencialitātes klases informācijas sistēmu ārpakalpojuma izstrādei un testēšanai piemēro šo noteikumu 80. punktu.
23. Pirms informācijas sistēmas nodošanas lietošanā ITN kopā ar informācijas resursa turētāju pārbauda tās funkcionalitāti, drošības prasību izpildi, lietotāju lomas, žurnālfailu veidošanu, rezerves kopiju un atjaunošanas iespējas, dokumentācijas pietiekamību un darbības nepārtrauktības risinājumus.
24. Būtiskas vai drošību ietekmējošas izmaiņas dokumentē Pašvaldībā jau izmantotajā uzdevumu vai tehniskās pārvaldības sistēmā, norādot izmaiņas būtību, atbildīgo, nepieciešamo testēšanu un ieviešanas rezultātu. Atsevišķu izmaiņu reģistru neveido, ja šī informācija ir izsekojama esošajā sistēmā.
25. Neatliekamu drošības izmaiņu var ieviest paātrinātā kārtībā, ja kavēšanās rada lielāku risku. Izmaiņu apstiprina ITN vadītājs vai viņa pilnvarota persona, par to informējot kiberdrošības pārvaldnieku, un pēc ieviešanas dokumentē bez nepamatotas kavēšanās.
26. Pārtraucot informācijas sistēmas lietošanu, informācijas resursa turētājs sadarbībā ar ITN nosaka datu nodošanas, arhivēšanas vai dzēšanas kārtību, anulē kontus un savienojumus, droši dzēš vai iznīcina datu nesējus, pārliecinās par ārpakalpojuma sniedzēja rīcībā esošo datu atdošanu vai dzēšanu līgumā noteiktajā kārtībā un aktualizē katalogu.
V. Lietotāju kontu un piekļuves tiesību pārvaldība
27. Piekļuves tiesības piešķir pēc dokumentēta pieprasījuma, kuru apstiprinājis informācijas resursa turētājs vai cita pilnvarota persona. Pieprasījumu dokumentē Pašvaldībā jau izmantotajā elektroniskajā darbplūsmā, uzdevumu sistēmā vai e-pastā, neveidojot atsevišķu veidlapu, ja nepieciešamā informācija ir izsekojama. ITN izveido piekļuvi apstiprinātajā apjomā.
28. Piekļuves tiesības piešķir, ievērojot principus “nepieciešamība zināt” un “mazākās privilēģijas”, kā arī pienākumu un kontroles funkciju nodalīšanu, ciktāl tas organizatoriski un tehniski iespējams.
29. Katram lietotājam izmanto individuālu lietotāja kontu, kas ļauj identificēt darbības autoru. Kopīgu kontu vairākiem lietotājiem pieļaujams izmantot tikai tad, ja informācijas sistēmas darbības nepārtrauktības dēļ aktīvā lietotāja konta nomaiņa tās lietošanas laikā nav iespējama, pēc veiksmīgas autentifikācijas un nodrošinot iespēju nepārprotami identificēt lietotāju citā dokumentētā veidā.
30. Administratora lietotāja kontu nodala no standarta lietotāja konta un neizmanto ikdienas darbam. Piekļuvei visām Pašvaldības informācijas sistēmām izmanto daudzfaktoru autentifikāciju. Ja konkrētā informācijas sistēmā daudzfaktoru autentifikācija tehniski nav iespējama, ITN sadarbībā ar informācijas resursa turētāju dokumentē terminētu izņēmumu, saistīto risku, kompensējošos drošības pasākumus un daudzfaktoru autentifikācijas ieviešanas termiņu.
31. Sistēmkontam piešķir tikai sistēmas darbībai nepieciešamās tiesības. ITN dokumentē sistēmkonta mērķi, tehnisko īpašnieku, piešķirtās tiesības un autentifikācijas noslēpuma pārvaldības kārtību un, ja tehniski iespējams, nepieļauj sistēmkonta izmantošanu interaktīvam lietotāja darbam.
32. Attālinātu piekļuvi iekšējā tīklā esošiem informācijas resursiem nodrošina tikai ar ITN apstiprinātu šifrētu virtuālā privātā tīkla (VPN) risinājumu un daudzfaktoru autentifikāciju. Patvaļīgus attālinātās piekļuves savienojumus neizveido.
33. Pirms autentifikācijas līdzekļa atiestatīšanas vai jauna līdzekļa izsniegšanas lietotāja identitāti pārbauda ar ITN apstiprinātu metodi. Sākotnējo vai pagaidu autentifikācijas noslēpumu nodod drošā kanālā un pēc pirmās lietošanas nomaina, ja tehniski iespējams.
34. Paroļu un citu autentifikācijas noslēpumu pārvaldībā ievēro šādas prasības:
34.1. neizmanto viegli uzminamu, citā pakalpojumā atkārtoti lietotu vai ražotāja noklusējuma paroli;
34.2. paroli vai citu autentifikācijas noslēpumu neizpauž un neglabā neaizsargātā veidā;
34.3. paroļu glabāšanai izmanto tikai ITN apstiprinātu paroļu pārvaldības risinājumu;
34.4. autentifikācijas noslēpumu nekavējoties maina vai anulē, ja pastāv aizdomas par tā kompromitēšanu, mainās piekļuves pamats vai to pieprasa ITN vai kiberdrošības pārvaldnieks;
34.5. periodisku piespiedu paroles maiņu neprasa, izņemot gadījumu, kad to pamato kiberrisks, pastāv aizdomas par kompromitēšanu vai to nosaka informācijas sistēmai piemērojamās prasības.
35. Darba staciju automātiski bloķē pēc ne vairāk kā 10 minūšu bezdarbības. Lietotājs bloķē darba staciju, atstājot to bez uzraudzības. Autentifikācijas risinājums ierobežo atkārtotus neveiksmīgus pieslēgšanās mēģinājumus.
36. Mainoties lietotāja pienākumiem, piekļuves tiesības nekavējoties pārskata un koriģē. Izbeidzoties piekļuves tiesiskajam pamatam, kontu aptur ne vēlāk kā attiecīgā notikuma spēkā stāšanās brīdī. Kontu un piekļuves tiesību atbilstību pārbauda arī ikgadējās IKT drošības pārbaudes ietvaros atbilstoši kiberriskam, neveidojot atsevišķu pārskatu, ja pārbaudes rezultāts ir izsekojams pārbaudes dokumentācijā.
VI. Tīklu, tehnisko resursu un ievainojamību pārvaldība
37. ITN nodrošina, ka Pašvaldības tīkli tiek pārvaldīti, ievērojot vismaz šādas prasības:
37.1. tīklu sadala loģiskos segmentos atbilstoši lietojumam, darbības specifikai un informācijas resursu drošības klasēm;
37.2. viesu piekļuvi internetam nodala no iekšējā tīkla un nodrošina ar atsevišķu reālo publisko IP adresi;
37.3. tīkla iekārtas un cita lietotājiem neparedzēta aparatūra atrodas atsevišķā fiziskā vai virtuālā tīklā un ir pieejama tikai pilnvarotām personām;
37.4. iekšējā bezvadu tīklā izmanto vismaz WPA2, WPA3 vai līdzvērtīgu drošības protokolu;
37.5. iekšējo tīklu nodala no ārējā tīkla, informācijas sistēmu datu plūsmas nodala no lietotāju ikdienas datu plūsmām un datu pārraidi kontrolē ar ugunsmūri vai citu līdzvērtīgu risinājumu.
38. Ugunsmūru, maršrutēšanas, starpniekserveru un citu tīkla drošības risinājumu konfigurācijas un atļautās datu plūsmas dokumentē esošajā tehniskajā dokumentācijā vai pārvaldības sistēmā un aktualizē pēc būtiskām izmaiņām. Atsevišķu reģistru neveido. Neizmantotos tīkla pakalpojumus un portus atslēdz.
39. Tehniskos resursus konfigurē pēc drošas konfigurācijas principiem. Ražotāja noklusējuma kontus un paroles maina vai atspējo, nevajadzīgas funkcijas atslēdz, administratora piekļuvi ierobežo un konfigurāciju izmaiņas reģistrē.
40. Pašvaldības pārvaldītajās galalietotāju iekārtās izmanto centralizēti pārvaldītu aizsardzību pret ļaunprogrammatūru, ja tas ir tehniski iespējams, kā arī e-pasta, tīmekļa un citu datu plūsmu aizsardzības līdzekļus atbilstoši kiberriskam.
41. ITN uztur tikai ražotāja atbalstītu programmatūru, apzina ievainojamības un drošības atjauninājumus, novērtē to kritiskumu, testē un ievieš riskam atbilstošā termiņā. Aktīvi izmantotu vai kritisku ievainojamību novērš bez nepamatotas kavēšanās vai nekavējoties ievieš kompensējošus drošības pasākumus.
42. Lietotājam nepiešķir lokālā administratora tiesības, ja vien tās nav pamatotas ar darba pienākumiem, dokumentētas, ierobežotas laikā vai apjomā un apstiprinātas ITN.
43. ITN uztur aktuālu tehnisko resursu uzskaiti, izmantojot IKT resursu un informācijas sistēmu katalogu vai Pašvaldībā jau esošo inventāra vai pārvaldības sistēmu. Vienu resursu vairākās uzskaitēs nedublē. Nepārvaldītu vai neatbalstītu iekārtu pievienošana Pašvaldības iekšējam tīklam nav atļauta bez ITN saskaņojuma.
44. Ielaušanās testu un IKT infrastruktūras drošības skenēšanu veic tikai ārējos normatīvajos aktos noteiktajos gadījumos, pēc kompetentās institūcijas pieprasījuma vai tad, ja to pamato Pašvaldības kiberriska novērtējums.
VII. Žurnālfailu pārvaldība
45. ITN nodrošina informācijas sistēmu žurnālfailu un tīkla plūsmas žurnālfailu veidošanu, uzglabāšanu, aizsardzību, analīzi un pieejamību kiberincidentu izmeklēšanai.
46. A klases informācijas sistēmu un to darbību nodrošinošo operētājsistēmu, pakalpju, tīklu un serveru iekārtu žurnālfailus glabā vismaz 18 mēnešus, B klases informācijas sistēmu attiecīgos žurnālfailus vismaz 12 mēnešus, bet C klases informācijas sistēmu attiecīgos žurnālfailus vismaz sešus mēnešus pēc ieraksta izdarīšanas.
47. Informācijas sistēmas žurnālfailos reģistrē vismaz:
47.1. informācijas sistēmas ieslēgšanu un izslēgšanu;
47.2. kontu izveidi, grozīšanu, dzēšanu un piekļuves tiesību izmaiņas;
47.3. veiksmīgus un neveiksmīgus piekļuves mēģinājumus informācijas resursiem;
47.4. datu pievienošanu, izmaiņas, dzēšanu un atlasi;
47.5. tehnisko resursu konfigurāciju izmaiņas;
47.6. paziņojumus, brīdinājumus un citus IKT notikumus, kas var liecināt par kiberincidentu vai apdraudējumu.
48. Žurnālfaila ierakstā fiksē notikuma laiku, avota IP adresi vai citu iekārtas unikālu identifikatoru, lietotāja vai sistēmkonta identifikatoru, darbības aprakstu, rezultātu un citu pieejamo informāciju, kas ļauj noteikt notikuma iniciatoru.
49. Tīkla plūsmas žurnālfailos fiksē notikuma laiku, avota un galamērķa IP adreses, lietojumslāņa un transporta protokolus, pārsūtīto datu apjomu un, ja attiecināms, avota MAC adresi.
50. Žurnālfailus veido mašīnlasāmā formātā. IKT resursu laiku sinhronizē ar vismaz STRATUM 2 līmeņa augstas precizitātes NTP serveri vai izmanto ar kompetento institūciju saskaņotu citu laika fiksēšanas metodi.
51. Žurnālfailus aizsargā pret neautorizētu piekļuvi, izmaiņām un dzēšanu. Piekļuvi piešķir tikai ITN pilnvarotām personām, kiberdrošības pārvaldniekam un citām personām, kurām tā nepieciešama pārbaudes vai kiberincidenta izmeklēšanas veikšanai.
52. Drošības brīdinājumus izvērtē nekavējoties. Citu žurnālfailu analīzes regularitāti nosaka atbilstoši informācijas sistēmas klasei un kiberriskam IKT resursu un informācijas sistēmu katalogā vai esošajā tehniskajā dokumentācijā, pēc iespējas izmantojot automatizētu analīzi. Atsevišķu analīzes pārskatu neveido, ja analīze un veiktās darbības ir izsekojamas izmantotajā sistēmā.
53. Kiberdrošības pārvaldnieks kontrolē žurnālfailu pārvaldības un aizsardzības prasību ievērošanu un ir tiesīgs pieprasīt ārpakalpojuma sniedzēja uzturētas informācijas sistēmas žurnālfailus.
VIII. Rezerves kopijas un darbības nepārtrauktība
54. Katrai Pašvaldības informācijas sistēmai veido rezerves kopijas tādā apjomā, lai varētu atjaunot sistēmas darbību un informācijas resursus noteiktajā atjaunošanas punktā.
55. Rezerves kopijā atbilstoši sistēmas uzbūvei ietver datus, izpildāmo kodu, atbalsta programmatūru, automatizēto darbību skriptus, plānoto uzdevumu komandas, izpildāmās datnes un citus sistēmas atjaunošanai nepieciešamos elementus.
56. ITN nodrošina, ka ir pieejamas vismaz:
56.1. informācijas sistēmas tehniskās dokumentācijas rezerves kopijas;
56.2. informācijas sistēmas versijas un izmantoto atvērtā koda bibliotēku versiju pirmkoda rezerves kopijas, ja attiecināms;
56.3. informācijas sistēmas darbībai nepieciešamo tehnisko resursu konfigurāciju rezerves kopijas, ja tas tehniski iespējams.
57. Rezerves kopiju periodiskums un uzglabāšanas laiks nodrošina iespēju atjaunot:
57.1. A klases informācijas sistēmu stāvoklī, kāds bijis iepriekšējā dienā, pirms 7 līdz 31 dienai, pirms 30 līdz 365 dienām un iepriekšējā gadā;
57.2. B klases informācijas sistēmu stāvoklī, kāds bijis pēdējās nedēļas laikā, pirms 7 līdz 31 dienai, pirms 30 līdz 365 dienām un iepriekšējā gadā;
57.3. C klases informācijas sistēmu stāvoklī pirms pēdējām nozīmīgajām izmaiņām, bet ne senāk kā pirms sešiem mēnešiem.
58. Par katru rezerves kopijas izveidi veido ierakstu žurnālfailā. Ja rezerves kopijas izveide nav izdevusies, par rezerves kopijām atbildīgo personu un kiberdrošības pārvaldnieku brīdina nekavējoties, izmantojot automatizētu paziņojumu vai citu noteiktu kārtību.
59. A un B klases informācijas sistēmu rezerves kopijām fiziski un elektroniski var piekļūt tikai Pašvaldības pilnvarotas personas, par rezerves kopijām atbildīgā persona un kiberdrošības pārvaldnieks.
60. Pārvietojot A vai B klases informācijas sistēmas rezerves kopiju citā datu nesējā, pārbauda tās integritāti. Rezerves kopijas aizsargā pret neautorizētu piekļuvi, izmaiņām, dzēšanu un ļaunprogrammatūras ietekmi, izmantojot fiziski vai loģiski nodalītu un, ja tehniski iespējams, nemaināmu glabāšanu.
61. A klases informācijas sistēmai rezerves kopijas nolasīšanas un praktiskas atjaunošanas iespēju pārbauda ne retāk kā reizi sešos mēnešos, bet B klases informācijas sistēmai ne retāk kā reizi gadā. Pārbaudi veic arī pēc būtiskām sistēmas vai rezerves kopēšanas procesa izmaiņām. C klases informācijas sistēmai pārbaudes nepieciešamību un regularitāti nosaka atbilstoši kiberriskam.
62. Kiberdrošības pārvaldnieks nodrošina ikdienas rezerves kopiju sagatavošanas uzraudzību un izlases kārtībā veic rezerves kopiju nolasīšanas pārbaudi. Ikdienas uzraudzību var nodrošināt ar automatizētiem kontroles un brīdināšanas risinājumiem.
63. Katrai būtiskai informācijas sistēmai nosaka atjaunošanas punkta mērķi (RPO), atjaunošanas laika mērķi (RTO), maksimāli pieļaujamo dīkstāves laiku (MTD), atjaunošanas prioritāti un atbildīgās personas. A un B klases informācijas sistēmai paredz rezerves IKT resursus darbības nepārtrauktībai nozīmīga kiberincidenta vai krīzes gadījumā.
IX. Informācijas, datu nesēju un šifrēšanas aizsardzība
64. Informācijas resursus apstrādā tikai apstiprinātā informācijas sistēmā, tehniskajā resursā vai datu glabāšanas vietā, piemērojot informācijas klasifikācijai un kiberriskam atbilstošus piekļuves, kopēšanas, nosūtīšanas, glabāšanas un dzēšanas ierobežojumus.
65. B konfidencialitātes klases informācijas resursu pārsūtīšanai publiskajos datu pārraides tīklos un ārējos vai iekšējos bezvadu tīklos izmanto šifrēšanu, ja tas tehniski iespējams. Ja šifrēšana nav iespējama, kiberrisku novērtējumā nosaka kompensējošus pasākumus.
66. B konfidencialitātes klases informācijas resursu glabāšanai, kā arī C klases informācijas pārsūtīšanai un glabāšanai šifrēšanu piemēro atbilstoši kiberriskam. Portatīvos datorus un noņemamos datu nesējus, kuros glabā ierobežotas pieejamības informāciju vai personas datus, šifrē, ja tas tehniski iespējams.
67. Šifrēšanas risinājumu un atslēgu pārvaldībā:
67.1. ITN nosaka minimālo pieļaujamo šifrēšanas aizsardzības līmeni, ievērojot informācijas konfidencialitāti un kompetento institūciju vadlīnijas;
67.2. šifrēšanas atslēgas izveido, uzstāda, glabā, izsniedz, maina, rezerves kopē un likvidē kontrolētā un dokumentētā procesā;
67.3. atslēgām piekļūst tikai pilnvarotas personas, un tās neglabā kopā ar šifrētajiem datiem neaizsargātā veidā;
67.4. atslēgas nekavējoties maina vai atsauc, ja pastāv aizdomas par kompromitēšanu vai zudis to lietošanas pamats.
68. Noņemamus datu nesējus izmanto tikai ar ITN saskaņojumu vai izmantojot ITN pārvaldītus risinājumus. Ja atbilstoši informācijas klasifikācijai un kiberriskam nepieciešama datu nesēja pārvietošanas vai nodošanas izsekojamība, to nodrošina esošajā inventāra uzskaites, uzdevumu vadības vai citā Pašvaldības sistēmā, neveidojot atsevišķu reģistru.
69. Pirms datu nesēja atkārtotas izmantošanas, nodošanas citai personai, izņemšanas no Pašvaldības kontroles vai likvidēšanas datus droši dzēš vai datu nesēju fiziski iznīcina. Dzēšanu vai iznīcināšanu apliecina ar esošajiem inventāra norakstīšanas, nodošanas vai pakalpojuma izpildes dokumentiem; atsevišķu aktu neveido, ja fakts ir izsekojams. Elektroniskos datu nesējus aizliegts izmest sadzīves atkritumos.
X. Fiziskā un vides drošība
70. Serverus, tīkla iekārtas, rezerves kopiju infrastruktūru un citus būtiskus IKT resursus izvieto kontrolētas piekļuves telpās vai aizsargātos datu centra risinājumos atbilstoši kiberriskam.
71. Serveru un sakaru telpas, par tām atbildīgās personas un piekļuves tiesības identificē IKT resursu katalogā vai esošajā inventāra vai fiziskās piekļuves vadības sistēmā, neveidojot dublējošu reģistru. Drošības informāciju neiekļauj publiski pieejamā iekšējā normatīvajā aktā.
72. Serveru un sakaru telpās drīkst uzturēties tikai pilnvarotas personas. Citas personas tajās uzturas pilnvarotas personas pavadībā.
73. Serveru un sakaru telpas atbilstoši kiberriskam aprīko ar ugunsgrēka atklāšanas un dzēšanas līdzekļiem, klimata kontroli, apsardzes signalizāciju, nepārtrauktās barošanas avotu un citiem nepieciešamajiem aizsardzības risinājumiem.
74. Fiziskās piekļuves tiesības pārskata pēc personāla vai telpu izmantošanas izmaiņām un atbilstoši kiberriskam ikgadējās IKT drošības pārbaudes ietvaros. Atsevišķu pārskatu neveido, ja pārbaude un veiktās darbības ir izsekojamas esošajā piekļuves vadības sistēmā vai IKT drošības pārbaudes dokumentos. Elektroapgādes, klimata, ugunsdrošības vai citu vides traucējumu gadījumā rīkojas atbilstoši darbības nepārtrauktības un atjaunošanas plāniem.
XI. Ārpakalpojumu un IKT piegādes ķēdes drošība
75. Pirms IKT ārpakalpojuma vai tehniskā resursa iegādes informācijas resursa turētājs sadarbībā ar ITN novērtē pakalpojuma, piegādes ķēdes, apakšuzņēmēju, datu izvietojuma, tehnoloģiskās atkarības, darbības nepārtrauktības un pakalpojuma izbeigšanas riskus. IKT ārpakalpojuma līgumu pirms tā noslēgšanas saskaņo ar Pašvaldības kiberdrošības pārvaldnieku un nosaka atbildīgo personu par līguma izpildes uzraudzību kiberdrošības jomā. Iepirkuma speciālistu un datu aizsardzības speciālistu iesaista atbilstoši to kompetencei un pakalpojuma kiberriskam.
76. Ārpakalpojuma sniedzējam, tā īpašniekiem, patiesā labuma guvējiem, pārvaldes institūcijām, pakalpojuma izpildē iesaistītajām personām un IKT resursa ražotājam jāatbilst Ministru kabineta 2025. gada 25. jūnija noteikumos Nr. 397 noteiktajiem valsts piederības un drošības ierobežojumiem.
77. IKT ārpakalpojuma līgumā nosaka vismaz:
77.1. pakalpojuma aprakstu, apjomu, kvalitātes, pieejamības, darbības nepārtrauktības un drošības prasības;
77.2. atsauci uz Pašvaldībai saistošajām kiberdrošības un datu aizsardzības prasībām;
77.3. Pašvaldības tiesības uzraudzīt pakalpojumu, veikt pārbaudes un saņemt žurnālfailus, pierādījumus un citu kontrolei nepieciešamo informāciju;
77.4. pienākumu nekavējoties ziņot Pašvaldībai par ievainojamību, kiberapdraudējumu vai kiberincidentu un sadarboties tā novēršanā;
77.5. konfidencialitātes, piekļuves, datu glabāšanas, rezerves kopiju, šifrēšanas un personāla drošības prasības;
77.6. apakšuzņēmēju piesaistes nosacījumus un ārpakalpojuma sniedzēja atbildību par apakšuzņēmēju atbilstību;
77.7. datu atdošanas, pārvietošanas vai drošas dzēšanas kārtību, piekļuves tiesību anulēšanu un izbeigšanas stratēģiju.
78. Ja ārpakalpojuma sniedzējs apstrādā personas datus Pašvaldības vārdā, pirms apstrādes uzsākšanas noslēdz Vispārīgās datu aizsardzības regulas 28. pantam atbilstošu līgumu vai vienošanos. Ārpakalpojuma izmantošana neatbrīvo Pašvaldību no atbildības par tai saistošo prasību izpildi.
79. Ārpakalpojuma sniedzēja personām piekļuvi piešķir individuāli, minimāli nepieciešamajā apjomā un, ja iespējams, uz noteiktu laiku. Priviliģētai un attālinātai piekļuvei izmanto daudzfaktoru autentifikāciju, darbības reģistrē un piekļuvi anulē nekavējoties pēc tās nepieciešamības beigām. Slēdzot līgumu par informācijas sistēmas izstrādi, izmaiņām vai uzturēšanu vai IKT resursu apkopi, ne vēlāk kā līdz līguma noslēgšanai no ārpakalpojuma sniedzēja saņem līguma izpildē iesaistīto fizisko personu sarakstu ar skaidrojumu par katras personas iesaisti. Līgumā paredz ārpakalpojuma sniedzēja pienākumu informēt Pašvaldību par šo personu izmaiņām līguma izpildes laikā.
80. Izstrādājot vai mainot B konfidencialitātes klases informācijas sistēmu, ārpakalpojuma sniedzējs testa vidē izmanto tikai sintētiskus datus un izstrādes vai testēšanas darbus neveic produkcijas vidē. Izmaiņas produkcijas vidē ievieš Pašvaldības kontrolētā procesā.
81. ITN un informācijas resursa turētājs uzrauga ārpakalpojuma izpildi un esošajā uzdevumu vadības, līgumu vai citā piemērotā sistēmā fiksē būtiskas neatbilstības. Atsevišķu neatbilstību reģistru neveido. Konstatējot nepieņemamu risku vai būtisku prasību neizpildi, Pašvaldība pieprasa trūkumu novēršanu, ierobežo piekļuvi, aptur pakalpojumu vai izmanto līgumā paredzēto izbeigšanas kārtību.
XII. Kiberincidentu pārvaldība un darbības atjaunošana
82. Persona, kura konstatējusi vai pamatoti pieļauj kiberapdraudējumu, ievainojamību, gandrīz notikušu kiberincidentu vai kiberincidentu, nekavējoties ziņo informācijas sistēmu lietošanas noteikumos noteiktajā veidā.
83. Ziņotājs neveic nepilnvarotas darbības, kas var izmainīt vai iznīcināt pierādījumus, un saglabā viņa rīcībā esošo informāciju par notikuma laiku, pazīmēm, ietekmētajiem resursiem un veiktajām darbībām.
84. ITN identificē ietekmētos resursus, ierobežo apdraudējumu, saglabā žurnālfailus un citus pierādījumus, novērš incidenta cēloni, atjauno sistēmu darbību un dokumentē veiktās darbības. Piekļuves kontu, iekārtu, savienojumu vai pakalpojumu drīkst nekavējoties apturēt, ja tas nepieciešams drošībai.
85. Kiberdrošības pārvaldnieks nekavējoties novērtē kiberincidenta nozīmīgumu, koordinē iekšējo un ārējo komunikāciju, nosaka ziņošanas pienākumu un uzrauga incidenta risināšanu.
86. Kiberincidentu reģistrē kiberincidentu žurnālā ne vēlāk kā 24 stundu laikā pēc tā konstatēšanas un žurnāla ierakstu aktualizē ne vēlāk kā 24 stundu laikā pēc jaunas informācijas saņemšanas. Žurnālā iekļauj ārējos normatīvajos aktos noteikto informāciju.
87. Par kiberincidentu ziņo kompetentajai kiberincidentu novēršanas institūcijai Nacionālajā kiberdrošības likumā un Ministru kabineta noteikumos noteiktajos gadījumos, termiņos un formā.
88. Ja kiberincidents skar vai var skart personas datus, par to nekavējoties informē datu aizsardzības speciālistu. Personas datu aizsardzības pārkāpuma risku, paziņošanas pienākumu un saziņu ar uzraudzības iestādi un datu subjektiem izvērtē atbilstoši personas datu aizsardzības prasībām.
89. Pēc kiberincidenta atrisināšanas nosaka pirmcēloni, ietekmi un gūtās mācības, kā arī aktualizē drošības pasākumus, kiberrisku novērtējumu, katalogu, atjaunošanas un darbības nepārtrauktības dokumentus, ja tas nepieciešams.
XIII. Kiberhigiēna, pārbaudes un atbilstības kontrole
90. Pirms informācijas sistēmas lietošanas uzsākšanas lietotāju iepazīstina ar informācijas sistēmu lietošanas noteikumiem. Noteikumi lietotājam ir pieejami visā informācijas sistēmas lietošanas laikā.
91. Pašvaldība organizē:
91.1. sākotnējo kiberdrošības instruktāžu ne vēlāk kā viena mēneša laikā pēc lietotāja konta reģistrācijas;
91.2. kārtējo kiberdrošības instruktāžu vismaz reizi kalendāra gadā;
91.3. ārkārtas kiberdrošības instruktāžu pēc kiberdrošības pārvaldnieka lēmuma, ja mainās kiberapdraudējumi, kiberriski, normatīvās prasības, tehnoloģijas vai ir noticis kiberincidents;
91.4. IKT personāla apmācību kiberrisku pārvaldības un IKT darbības nepārtrauktības pasākumu īstenošanai vismaz reizi kalendāra gadā.
92. Ārpakalpojuma sniedzēja darbiniekus pirms piekļuves piešķiršanas informē par viņiem piemērojamām Pašvaldības drošības un incidentu ziņošanas prasībām. Atsevišķu instruktāžu un tās uzskaiti nodrošina tikai tad, ja to tieši prasa ārējais normatīvais akts.
93. Kiberdrošības instruktāžu saturu pārskata vismaz reizi gadā un pēc būtiskām izmaiņām. Pašvaldība uzskaita instruktāžas, nodrošina materiālu pieejamību, pārbauda zināšanas un novērtē instruktāžu efektivitāti.
94. Kiberdrošības pārvaldnieks ne retāk kā reizi gadā organizē IKT drošības pārbaudi. Pārbaudē izvērtē kiberdrošības dokumentāciju, kontus un piekļuves tiesības, žurnālfailus, rezerves kopijas, atjauninājumu un ievainojamību pārvaldību, incidentu uzskaiti, apmācības un citus riskam atbilstošus pasākumus.
95. Par pārbaudē konstatēto trūkumu nosaka novēršanas pasākumu, atbildīgo personu, termiņu un izpildes kontroli. Par būtisku trūkumu vai nepieņemamu kiberrisku kiberdrošības pārvaldnieks nekavējoties informē Pašvaldības izpilddirektoru.
96. Kiberdrošības pārvaldniekam ir tiesības pārbaudīt reģistrēto lietotāju zināšanas, organizēt papildu apmācību, uzdot bloķēt ar iespējamu kiberincidentu saistītu kontu un pieprasīt drošības kontrolei nepieciešamo informāciju.
XIV. Noslēguma jautājumi
97. Noteikumus pārskata kopā ar informācijas sistēmu drošības politiku un aktualizē, ja mainās normatīvās prasības, atbildība, būtiska IKT infrastruktūra vai informācijas sistēmas, kā arī pēc nozīmīga kiberincidenta vai pārbaudē konstatētiem būtiskiem trūkumiem.
98. Šo noteikumu tehnisko izpildi dokumentē esošajās uzdevumu vadības, inventāra, konfigurāciju, piekļuves vadības, līgumu vai citās Pašvaldības sistēmās un darba plūsmās. Atsevišķas tehniskās procedūras, reģistrus, sarakstus vai veidlapas veido tikai tad, ja to tieši prasa ārējais normatīvais akts vai ar esošajiem risinājumiem nav iespējams nodrošināt nepieciešamo izsekojamību.
99. Noteikumi stājas spēkā pēc to apstiprināšanas. Ar noteikumu spēkā stāšanos spēku zaudē Ādažu novada pašvaldības domes 2023. gada 22. marta noteikumi Nr. 4 “Ādažu novada pašvaldības Informācijas sistēmu drošības iekšējie noteikumi”.

